ยกพลถกธปท.รื้อ‘ค่าต๋ง’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ประธานสมาคมธนาคารไทยนำทีมถก ธปท. รื้อค่าธรรมเนียมในสิ้นเดือนนี้ เล็งปรับลดกดเอทีเอ็มในเขตเดียวกัน 
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย ในฐานะประธานสมาคมธนาคารไทย เปิดเผยว่า ขณะนี้คณะทำงานของสมาคมธนาคารไทยกำลังอยู่ระหว่างเก็บรวบรวมข้อมูลเกี่ยวกับการยกเครื่องค่าธรรมเนียมที่เก็บจากลูกค้ารายย่อย เพื่อจะได้นำเสนอ และหารือร่วมกับธนาคารแห่งประเทศไทย (ธปท.) ในช่วงสิ้นเดือน เม.ย.นี้ 
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ในเบื้องต้นเห็นความเป็นไปได้ในการปรับลดค่าธรรม เนียมกดเงินเอทีเอ็มข้ามเขต จากตู้ที่อยู่ในจังหวัดเดียวกัน หรือพื้นที่เดียวกัน 
ทั้งนี้ ในปัจจุบันได้รับเรื่องร้องเรียนว่าเครื่อง 2 เครื่องอยู่จังหวัดเดียวกัน เขตหักบัญชีเดียวกัน แต่ลูกค้าต้องเสียค่าธรรมเนียมข้ามเขต เพราะเทคโนโลยี สมัยก่อนยังแยกไม่ได้ แต่ตอนนี้เทคโนโลยีดีขึ้นสามารถระบุได้ว่าอยู่เขตเดียวกันหรือไม่ แต่เขตเดียวกันไม่มีเหตุผลต้องคิดค่าธรรมเนียม แต่ถ้าข้ามเขต เช่น บัตรในกรุงเทพฯ แต่ไปกดเชียงใหม่ ก็จะมีค่าโสหุ้ยจากการขนเงินสด 
“ต้องมองแบบองค์รวม แต่การปรับลดมีช่องทางเป็นไปได้ สำคัญคือต้องมีทางเลือกให้ลูกค้า” นายประสาร กล่าว 
เว็บไซต์พันทิป ห้องสินทร แจ้งว่า ได้มีสมาชิกมาร้องเรียนว่า แม้จะกดเงินจากตู้เอทีเอ็มที่อยู่ใกล้กัน แต่ก็ยังโดนเก็บค่าธรรมเนียมข้ามเขตถึง 25 บาท หลังจากนั้นตัวแทนจากธนาคารไทยพาณิชย์ ชี้แจงว่าเร็วๆ นี้ ธนาคารกำลังจะยกเลิกการเรียกเก็บค่าธรรมเนียมกดเงินข้ามเขต จากตู้เอทีเอ็มที่อยู่พื้นที่เดียวกัน 
นายธวัชชัย ยงกิตติกุล เลขาธิการสมาคมธนาคารไทย กล่าวว่า ธนาคารต่างชาติเกินครึ่งไม่ได้ยืนอยู่ได้เพราะรายได้สินเชื่อ แต่จะมีได้รายได้มาจากค่าธรรมเนียมซึ่งแข่งขันกันมาก ส่วนต่างดอกเบี้ยก็ลดลงได้ อย่างไรก็ดีก็ต้องเพิ่มรายได้ค่าธรรมเนียมในไทยธุรกรรมบางรายการไม่เคยคิดค่าธรรมเนียม จะให้ปรับขึ้นก็ไม่ง่าย หรือกรณีเช็ค 15 บาท แต่ต้นทุน 40 บาท ก็ขาดทุน